"A kormány elfoglal minden egyes bástyát" – lemondott a tiszteletbeli konzul Vancouverben
Vass Zoltán csaknem 10 évig segítette a kinti magyarokat, de csütörtökön visszaadta megbízatását. Szerinte a magyar kormány fokozatosan felszámolta a demokrácia alappilléreit, nyirbálja a szólásszabadságot, kül- és gazdaságpolitikájában pedig számos megkérdőjelezhető lépést tett és tesz. Úgy látja, hogy a kormány békétlenséget plántált Vancouverbe is.
Lemondott hivataláról csütörtökön Vass Zoltán, Vancouver tiszteletbeli konzulja. A tovabbiakban Molnár András tiszteletbeli főkonzul látja el a konzuli teendőket.

Mint Vass a Facebookon írta, azért döntött így, mert szerinte a magyar kormány az elmúlt években fokozatosan felszámolta és továbbra is felszámolja a demokrácia alappilléreit, nyirbálja a szólásszabadságot, kül- és gazdaságpolitikájában pedig számos megkérdőjelezhető lépést tett és tesz, amelyek hátrányosan érintik Magyarország EU-s tagságát és NATO-szövetségesi viszonyát is.

"Mindezek tükrében a tiszteletbeli konzuli feladat számomra a jövőben felelősen nem vállalható és nem képviselhető" – írta Vass Zoltán.

Vass szerint a magyarországi politikai csatározások kiköltöztek az ország határain túlra, így a békétlenség láthatóan felütötte a fejét Vancouverben is. A kormány arra törekszik, hogy kifejezetten önös pártpolitkai érdekektől vezérelve elfoglaljon minden egyes bástyát a külhoni magyarság intézményeiben, és ezzel egyre inkább megosztja a magyarokat – írta.

Vast örömmel tölti el, hogy az elmúlt közel tíz évben elősegíthette számos magyar honfitársa hétköznapi ügyeinek intézését, történelmileg is indokolt magyar állampolgárságuk megszerzését, és mint kettős állampolgár hozzájárulhatott a magyar-kanadai kapcsolatok ápolásához – írta.
lemondás tiszteletbeli konzul Vass Zoltán konzul Kanada Vancouver